b"\n_START_ARTICLE_\nA doua b\xc4\x83t\xc4\x83lie de pe Aisne\n_START_SECTION_\nEvolu\xc8\x9bii strategice\n_START_PARAGRAPH_\nNivelle credea c\xc4\x83 germanii fuseser\xc4\x83 epuiza\xc8\x9bi de B\xc4\x83t\xc4\x83lia de la Verdun \xc8\x99i de B\xc4\x83t\xc4\x83lia de pe Somme din 1916 \xc8\x99i nu puteau rezista unei ofensive puternice, care putea fi \xc3\xaencheiat\xc4\x83 \xc3\xaen 24-48 ore. Atacul principal pe Aisne urma s\xc4\x83 fie precedat de un atac masiv cu rol de diversiune a armatelor britanice 1-a \xc8\x99i a 3-a la Arras. Ministru francez de r\xc4\x83zboi, Hubert Lyautey, \xc8\x99i \xc8\x99eful Marelui Stat Major, generalul Henri Philippe P\xc3\xa9tain, s-au opus planului, crez\xc3\xa2nd c\xc4\x83 era prematur. Comandantul-\xc8\x99ef britanic, Sir Douglas Haig, a sus\xc8\x9binut ideea unei b\xc4\x83t\xc4\x83lii decisive, dar a insistat c\xc4\x83, dac\xc4\x83 primele dou\xc4\x83 faze ale planului Nivelle nu ar avea succes, efortul britanic ar trebui s\xc4\x83 se desf\xc4\x83\xc8\x99oare \xc3\xaenspre nord c\xc4\x83tre Flandra. Nivelle a amenin\xc8\x9bat c\xc4\x83 va demisiona dac\xc4\x83 ofensiva nu va fi pus\xc4\x83 \xc3\xaen practic\xc4\x83 \xc8\x99i, cum nu pierduse p\xc3\xa2n\xc4\x83 atunci nicio b\xc4\x83t\xc4\x83lie, a beneficiat de sprijinul entuziast al primului ministru britanic David Lloyd George. Primul ministru francez Aristide Briand l-a sprijinit pe Nivelle, dar ministrul de r\xc4\x83zboi Lyautey a demisionat \xc3\xaen cursul unei dispute din Camera Deputa\xc8\x9bilor \xc8\x99i guvernul Briand a c\xc4\x83zut; un nou guvern condus de Alexandre Ribot a preluat mandatul pe 20 martie._NEWLINE_Cea de-a doua b\xc4\x83t\xc4\x83lie de pe Aisne a implicat aproximativ 1,2 milioane de solda\xc8\x9bi \xc8\x99i 7.000 de tunuri pe un front ce se \xc3\xaentindea de la Reims la Roye, cu efortul principal \xc3\xaempotriva pozi\xc8\x9biilor germane de-a lungul r\xc3\xa2ului Aisne. Planul ini\xc8\x9bial din decembrie 1916 a fost afectat de \xc3\xaent\xc3\xa2rzieri \xc8\x99i de scurgeri de informa\xc8\x9bii. la momentul \xc3\xaenceperii ofensivei \xc3\xaen aprilie 1917, germanii ob\xc8\x9binuser\xc4\x83 informa\xc8\x9bii despre planul alia\xc8\x9bilor \xc8\x99i \xc8\x99i-au \xc3\xaent\xc4\x83rit pozi\xc8\x9biile defensive pe frontul de pe Aisne. Retragerea german\xc4\x83 c\xc4\x83tre Linia Hindenburg (Opera\xc8\x9biunea Alberich) a l\xc4\x83sat o f\xc3\xa2\xc8\x99ie de p\xc4\x83m\xc3\xa2nt devastat\xc4\x83 cu o ad\xc3\xa2ncime de p\xc3\xa2n\xc4\x83 la 40 km \xc3\xaen fa\xc8\x9ba pozi\xc8\x9biilor franceze la est de Soissons, spre nord spre St. Quentin. Opera\xc8\x9biunea Alberich a eliberat 13-14 divizii germane, care au fost mutate c\xc4\x83tre Aisne, m\xc4\x83rind garnizoana german\xc4\x83 la 38 de divizii \xc3\xaempotriva a 53 de divizii franceze. Retragerea german\xc4\x83 a z\xc4\x83d\xc4\x83rnicit atacurile armatelor britanice \xc8\x99i ale Groupe d'arm\xc3\xa9es du Nord (GAN), dar a eliberat, de asemenea, divizii franceze. P\xc3\xa2n\xc4\x83 la sf\xc3\xa2r\xc8\x99itul lunii martie 1917, GAN a fost redus cu 11 divizii de infanterie, dou\xc4\x83 divizii de cavalerie \xc8\x99i de tunuri grele, care au intrat \xc3\xaen rezerva strategic\xc4\x83 francez\xc4\x83.\n_START_SECTION_\nEvolu\xc8\x9bii tactice\n_START_PARAGRAPH_\nC\xc3\xa2nd Hindenburg \xc8\x99i Ludendorff au preluat conducerea armatei de la Falkenhayn pe 28 august 1916, presiunea exercitat\xc4\x83 asupra armatei germane din Fran\xc8\x9ba era at\xc3\xa2t de mare \xc3\xaenc\xc3\xa2t au fost adoptate noi aranjamente defensive, bazate pe principiile ad\xc3\xa2ncimii, invizibilit\xc4\x83\xc8\x9bii \xc8\x99i contra-ac\xc8\x9biunii imediate, ca singurele mijloace prin care for\xc8\x9ba militar\xc4\x83 \xc3\xaen cre\xc8\x99tere a armatelor franceze \xc8\x99i britanice putea fi contracarat\xc4\x83. \xc3\x8en loc s\xc4\x83 poarte o b\xc4\x83t\xc4\x83lie defensiv\xc4\x83 \xc3\xaen linia frontului, lupta principal\xc4\x83 urma s\xc4\x83 aib\xc4\x83 loc \xc3\xaen spatele liniei frontului, \xc3\xaen afara c\xc3\xa2mpului de b\xc4\x83taie a artileriei de c\xc3\xa2mp inamice. Desf\xc4\x83\xc8\x99urarea luptei defensive (Grunds\xc3\xa4tze f\xc3\xbcr die F\xc3\xbchrung in der Abwehrschlacht) a fost publicat pe 1 decembrie 1916. Noul manual prevedea mai degrab\xc4\x83 organizarea ap\xc4\x83r\xc4\x83rii mobile a unei zone dec\xc3\xa2t ap\xc4\x83rarea rigid\xc4\x83 a unei linii de tran\xc8\x99ee. Pozi\xc8\x9biile necesare pentru noua metod\xc4\x83 au fost definite \xc3\xaen Principiile construirii pozi\xc8\x9biei de lupt\xc4\x83 (Allgemeines \xc3\xbcber Stellungsbau)._NEWLINE_Experien\xc8\x9ba Armatei 1-a Germane \xc3\xaen b\xc4\x83t\xc4\x83liile de pe Somme (Erfahrungen der I. Armee in der Sommeschlacht) a fost publicat pe 30 ianuarie 1917. \xc3\x8en timpul B\xc4\x83t\xc4\x83liei de pe Somme din 1916, colonelul von Lossberg (\xc8\x99eful statului major al Armatei 1-a) a stabilit linia de lupt\xc4\x83 a diviziilor de rezerv\xc4\x83 (Abl\xc3\xb6sungsdivisionen). \xc3\x8en analiza sa a b\xc4\x83t\xc4\x83liei, Lossberg s-a opus acord\xc4\x83rii dreptului de a se retrage pentru garnizoanele din tran\xc8\x99ee, deoarece el credea c\xc4\x83 manevra nu permitea garnizoanelor s\xc4\x83 evite focul artileriei aliate, care ar fi putut contribui la ocuparea f\xc4\x83r\xc4\x83 opozi\xc8\x9bie a zonelor eliberate de infanteria inamic\xc4\x83. Lossberg considera c\xc4\x83 retragerile spontane ar perturba contra-atacul rezervelor pe care \xc3\xael pl\xc4\x83nuise \xc8\x99i \xc3\xaei va priva de comandan\xc8\x9bii de batalion \xc8\x99i de divizie de posibilitatea de a dirija o ap\xc4\x83rare organizat\xc4\x83, pe care dispersarea infanteriei pe o suprafa\xc8\x9b\xc4\x83 mai mare o f\xc4\x83cuse deja dificil\xc4\x83. Lossberg \xc8\x99i ceilal\xc8\x9bi au avut serioase \xc3\xaendoieli cu privire la capacitatea diviziilor de rezerv\xc4\x83 de a ajunge la timp pe c\xc3\xa2mpul de lupt\xc4\x83 pentru a efectua imediat un contraatac (Gegenstoss) din spatele zonei de lupt\xc4\x83 \xc8\x99i a vrut p\xc4\x83strarea practicii de lupt\xc4\x83 \xc3\xaen prima linie de pe Somme, astfel \xc3\xaenc\xc3\xa2t s\xc4\x83 se men\xc8\x9bin\xc4\x83 coeren\xc8\x9ba organiza\xc8\x9bional\xc4\x83, \xc3\xaen a\xc8\x99teptarea unui contra-atac (Gegenangriff) metodic al diviziilor de rezerv\xc4\x83 dup\xc4\x83 24-48 de ore. Ludendorff era suficient de impresionat de planul lui Lossberg pentru a-l ad\xc4\x83uga \xc3\xaen noul Manual de preg\xc4\x83tire a infanteriei pentru r\xc4\x83zboi.\n_START_SECTION_\nUnternehmen Alberich\n_START_PARAGRAPH_\n\xc3\x8en timpul retragerii germane c\xc4\x83tre Siegfriedstellung (Linia Hindenburg) \xc3\xaen martie 1917, a avut loc o retragere modest\xc4\x83 \xc3\xaen apropiere de Soissons. Pe 17 martie, defensiva german\xc4\x83 de la Crouy \xc8\x99i C\xc3\xb4te 132 s-a dovedit a fi inexistent\xc4\x83 \xc8\x99i pe m\xc4\x83sur\xc4\x83 ce trupele franceze au pornit \xc3\xaen urm\xc4\x83rire, trupele germane au contra-atacat la Vregny \xc8\x99i Margival, ceea ce a redus viteza urm\xc4\x83ririi franceze a unui avans pas-cu-pas. Prin aprilie, \xc3\xaenaintarea francez\xc4\x83 progresase doar dincolo de Neuville-sur-Margival \xc8\x99i Leuilly. Pe 1 aprilie, un atac francez de-a lungul liniei Ailette\xe2\x80\x93Laon a atins limitele localit\xc4\x83\xc8\x9bilor Laffaux \xc8\x99i Vauxaillon. Vauxeny \xc8\x99i Vauxaillon au fost ocupate c\xc3\xa2teva zile mai t\xc3\xa2rziu.\n_START_SECTION_\nB\xc4\x83t\xc4\x83lia defensiv\xc4\x83\n_START_PARAGRAPH_\n\xc3\x8entr-un nou manual din 1 decembrie 1916, Grunds\xc3\xa4tze f\xc3\xbcr die F\xc3\xbchrung in der Abwehrschlacht im Stellungskrieg (Principii de comand\xc4\x83 pentru b\xc4\x83t\xc4\x83lie defensiv\xc4\x83), politica ap\xc4\x83r\xc4\x83rii inflexibile a terenului, indiferent de valoarea sa tactic\xc4\x83, a fost \xc3\xaenlocuit de ap\xc4\x83rarea pozi\xc8\x9biilor aflate \xc3\xaen c\xc3\xa2mpul de observa\xc8\x9bie al artileriei, unde exista o comunicare cu partea din spate, \xc3\xaen cazul \xc3\xaen care un atac \xc3\xaen for\xc8\x9b\xc4\x83 ar \xe2\x80\x9eintra \xc3\xaentr-un impas \xc8\x99i ar epuiza resursele \xc3\xaen timp ce ap\xc4\x83r\xc4\x83torii \xc3\xae\xc8\x99i vor p\xc4\x83stra puterea lor\xe2\x80\x9d. Infanteria urma s\xc4\x83 lupte \xc3\xaen aceste zone, av\xc3\xa2nd divizii \xc3\xaentr-un avanpost aflat la 2.700 de metri \xc3\xaen spatele posturilor de ascultare, cu linia principal\xc4\x83 de rezisten\xc8\x9b\xc4\x83 plasat\xc4\x83 pe o contrapant\xc4\x83, \xc3\xaen fa\xc8\x9ba posturilor de observa\xc8\x9bie ale artileriei, care erau suficient de departe pentru a putea supraveghea zona de avanpost. \xc3\x8en spatele liniei principale de rezisten\xc8\x9b\xc4\x83 era o Grosskampfzone (c\xc3\xa2mp de b\xc4\x83t\xc4\x83lie), o a doua zon\xc4\x83 defensiv\xc4\x83 ad\xc3\xa2nc\xc4\x83 de 1.400-2.300 m amplasat\xc4\x83, de asemenea, pe c\xc3\xa2t posibil, pe un teren ascuns de observa\xc8\x9bia inamicului, \xc3\xaen timp ce se afla \xc3\xaen c\xc3\xa2mpul de observa\xc8\x9bie al artileriei germane. O r\xc3\xbcckw\xc3\xa4rtige Kampfzone (c\xc3\xa2mp de b\xc4\x83t\xc4\x83lie \xc3\xaen spate) aflat mai \xc3\xaen spate urma s\xc4\x83 fie ocupat de batalioanele de rezerv\xc4\x83 din fiecare regiment.\n_START_SECTION_\nFortificarea terenului\n_START_PARAGRAPH_\nAllgemeines \xc3\xbcber Stellungsbau (Principiile fortific\xc4\x83rii terenului) a fost publicat \xc3\xaen ianuarie 1917 \xc8\x99i p\xc3\xa2n\xc4\x83 \xc3\xaen aprilie o zon\xc4\x83 de avanpost (Vorpostenfeld), dotat\xc4\x83 cu santinele, a fost construit\xc4\x83 de-a lungul Frontului de Vest. Santinelele se puteau retrage \xc3\xaen pozi\xc8\x9bii mai vaste (Gruppennester) ap\xc4\x83rate de Stosstrupps (cinci oameni \xc8\x99i un subofi\xc8\x9ber pe Trupp), care s-ar al\xc4\x83tura santinelelor \xc3\xaen activitatea de recuperare a posturilor de santinel\xc4\x83 \xc3\xaen cazul unui contra-atac imediat. Procedurile defensive \xc3\xaen zona de lupt\xc4\x83 erau similare, dar cu un num\xc4\x83r mai mare de militari. Sistemul de tran\xc8\x99ee de pe linia frontului era linia santinelelor din garnizoana zonei de lupt\xc4\x83, c\xc4\x83reia i s-a permis s\xc4\x83 se mute departe de focul inamic \xc8\x99i apoi s\xc4\x83 contra-atace pentru a recupera zonele de lupt\xc4\x83 \xc8\x99i avamposturile; astfel de retrageri erau avute \xc3\xaen vedere pe mici por\xc8\x9biuni ale c\xc3\xa2mpului de lupt\xc4\x83, ca preludiu la Gegenstoss in der Stellung (contra-atac imediat \xc3\xaen pozi\xc8\x9bie). O b\xc4\x83t\xc4\x83lie astfel de descentralizat\xc4\x83 de c\xc4\x83tre un num\xc4\x83r mare de mici deta\xc8\x99amente de infanterie punea obstacole neprev\xc4\x83zute \xc3\xaen calea atacatorului. Rezisten\xc8\x9ba trupelor dotate cu arme automate, sus\xc8\x9binut\xc4\x83 de focul de artilerie, permitea avansarea continu\xc4\x83. \xc3\x8en ianuarie 1917 a fost deschis\xc4\x83 o \xc8\x99coal\xc4\x83 pentru a preda noile metode de lupt\xc4\x83 comandan\xc8\x9bilor trupelor de infanterie._NEWLINE_Dat\xc4\x83 fiind superioritatea \xc3\xaen cre\xc8\x99tere a Alia\xc8\x9bilor \xc3\xaen ceea ce privea muni\xc8\x9biile \xc8\x99i efectivele umane, atacatorii puteau p\xc4\x83trunde \xc3\xaen cea de-a doua linie (protec\xc8\x9bia artileriei), l\xc4\x83s\xc3\xa2nd \xc3\xaen urma lor garnizoane germane izolate \xc3\xaen Widerstandsnester (cuiburi de rezisten\xc8\x9b\xc4\x83, Widas) ce puteau \xc3\xaenc\xc4\x83 provoca pierderi \xc8\x99i dezorganizarea atacatorilor. Pe m\xc4\x83sur\xc4\x83 ce atacatorii \xc3\xaencercau s\xc4\x83 captureze Widas \xc8\x99i s\xc4\x83 se apropie de a doua linie german\xc4\x83, Sturmbattalions \xc8\x99i Sturmregimenter din cadrul diviziilor de contra-atac puteau avansa din r\xc3\xbcckw\xc3\xa4rtige Kampfzone \xc3\xaen zona de lupt\xc4\x83, \xc3\xaentr-un contra-atac imediat (Gegenstoss aus der Tiefe). Dac\xc4\x83 contra-atacul imediat nu a reu\xc8\x99it, diviziile de contra-atac aveau timp pentru a preg\xc4\x83ti un atac metodic, iar terenul pierdut era esen\xc8\x9bial pentru p\xc4\x83strarea pozi\xc8\x9biei principale. Astfel de metode necesitau un num\xc4\x83r mare de divizii de rezerv\xc4\x83 preg\xc4\x83tite s\xc4\x83 intre pe c\xc3\xa2mpul de lupt\xc4\x83. Armata de rezerv\xc4\x83 era ob\xc8\x9binut\xc4\x83 prin crearea a 22 de divizii prin reorganizarea intern\xc4\x83 a armatei, aduc\xc3\xa2nd divizii de pe frontul de est \xc8\x99i scurt\xc3\xa2nd frontului de vest, \xc3\xaen Opera\xc8\x9biunea Alberich. P\xc3\xa2n\xc4\x83 \xc3\xaen prim\xc4\x83vara anului 1917, armata german\xc4\x83 avea pe frontul de vest o rezerv\xc4\x83 strategic\xc4\x83 de 40 de divizii.\n_START_SECTION_\nArmata a 3-a\n_START_PARAGRAPH_\nGroupe d'arm\xc3\xa9es du Nord de pe flancul nordic al Groupe d'arm\xc3\xa9es de Reserve (GAR) a fost redus la Armata a 3-a cu trei corpuri \xc3\xaen linie, prin transferarea Armatei 1-a la GAR. Armata a 3-a a \xc3\xaenceput opera\xc8\x9biunile franceze, cu atacuri preliminare asupra punctelor de observa\xc8\x9bie germane de la St. Quentin pe 1-4 \xc8\x99i 10 aprilie. Un num\xc4\x83r mare de for\xc8\x9be de recunoa\xc8\x99tere au fost trimise c\xc4\x83tre pintenul Dallon pe 1 aprilie, dar nu au reu\xc8\x99it s\xc4\x83 c\xc3\xa2\xc8\x99tige puncte de sprijin \xc3\xaen linia defensiv\xc4\x83 german\xc4\x83, de\xc8\x99i Armata a 4-a Britanic\xc4\x83 a capturat la nord p\xc4\x83durile din jurul localit\xc4\x83\xc8\x9bii Savy. Pe 2 aprilie, un atac francez mai mare asupra Dallon nu a avut succes, dar pe 3 aprilie Armata a 3-a a atacat dup\xc4\x83 un bombardament \xe2\x80\x9eteribil\xe2\x80\x9d, pe un front de aproximativ 13 km de la Castres la Essigny-le-Grand \xc8\x99i Benay, \xc3\xaentre canalul Somme de la Dallon, la sud-vest de St. Quentin \xc8\x99i Oise. Dup\xc4\x83 un alt atac pe 4 aprilie, satele Dallon, Giffecourt, Cerizy \xc8\x99i dealurile 111,108 \xc8\x99i 121 de la sud de Urvillers au fost capturate \xc8\x99i pozi\xc8\x9bia german\xc4\x83 din v\xc3\xa2rful triunghiului Ham, St. Quentin, La F\xc3\xa8re a devenit vulnerabil\xc4\x83 \xc3\xaen fa\xc8\x9ba unui nou atac. Francezii au atacat pe ploaie \xc8\x99i pe un frig intens, \xc3\xaen condi\xc8\x9biile \xc3\xaen care aprovizionarea a fost am\xc3\xa2nat\xc4\x83 de distrugerea drumurilor de c\xc4\x83tre germani \xc8\x99i au avut loc blocaje de trafic imense pe acele drumuri care au fost reparate pentru a permite traficul. La est de Oise \xc8\x99i la nord de Aisne, Armata a 3-a au ocupat periferiile localit\xc4\x83\xc8\x9bilor Laffaux \xc8\x99i Vauxeny. Pe 4 aprilie contra-atacurile germane la nord de Aisne au fost respinse la sud de Vauxeny \xc8\x99i Laffaux. Francezii au capturat Moy pe malul de vest al Oise, \xc3\xaempreun\xc4\x83 cu Urvillers \xc8\x99i Grugies, un sat vizavi de Dallon pe malul de est al r\xc3\xa2ului Somme. La nord de ferma La Folie, germanii au fost \xc3\xaempin\xc8\x99i \xc3\xaenapoi \xc8\x99i trei obuziere de 155 mm \xc8\x99i mai multe autocamioane Luftstreitkr\xc3\xa4fte au fost capturate. Dincolo de Dallon patrulele franceze au p\xc4\x83truns \xc3\xaen suburbia sud-vestic\xc4\x83 a ora\xc8\x99ului St. Quentin._NEWLINE_Principalul atac al GAN a fost planificat ca dou\xc4\x83 opera\xc8\x9biuni succesive, un atac al Corpului XIII pentru a captura Rocourt \xc8\x99i Moulin de Tous Vents de la sud-vest de ora\xc8\x99 pentru a proteja flancul atacului principal al Corpului XIII Corpului \xc8\x99i Corpului XXXV asupra Harly \xc8\x99i Alaincourt, destinat s\xc4\x83 captureze terenurile \xc3\xaenalte de la est \xc8\x99i sud-est de St. Quentin. Succesul le-ar fi permis francezilor s\xc4\x83 amenin\xc8\x9be flancul for\xc8\x9belor germane de la sud, de-a lungul r\xc3\xa2ului Oise p\xc3\xa2n\xc4\x83 la La F\xc3\xa8re \xc8\x99i partea din spate a pozi\xc8\x9biilor germane de la sud de masivul St. Gobain datorit\xc4\x83 atac\xc4\x83rii concomitente de la sud de c\xc4\x83tre Armata a 6-a a GAR. Francezii au fost opri\xc8\x9bi de focul de la St. Quentin, datorit\xc4\x83 faptului c\xc4\x83 germanii puteau observa nestingherit din catedral\xc4\x83 \xc8\x99i de pe co\xc8\x99urile fabricilor avansul lor. Atacurile franceze puteau avea loc numai pe timp de noapte sau \xc3\xaen amurg, iar z\xc4\x83pada, ploaia, norii jo\xc8\x99i \xc8\x99i cea\xc8\x9ba f\xc4\x83ceau imposibil\xc4\x83 observa\xc8\x9bia aerian\xc4\x83 a artileriei. Munca germanilor la consolidarea Liniei Siegfriedstellung/Hindenburg a continuat, iar prima linie, construit\xc4\x83 de-a lungul unei pante inverse, a fost complet\xc4\x83 \xc8\x99i permitea executarea focului c\xc4\x83tre orice pozi\xc8\x9bie de atac. Amplasamentele mitralierelor s-au dovedit inexpugnabile, dar focul artileriei grele \xc8\x99i pozi\xc8\x9bia principal\xc4\x83 erau protejate de o linie de observa\xc8\x9bie de-a lungul crestei din fa\xc8\x9b\xc4\x83, deasupra unui teritoriu neutru cu ad\xc3\xa2ncimea de 730-1.100 m._NEWLINE_Armata a 4-a Britanic\xc4\x83 s-a aflat \xc3\xaen imposibilitatea de a-i asista pe francezi cu un atac, din cauza lipsei efectivelor \xc3\xaen urma transfer\xc4\x83rii lor la nord c\xc4\x83tre Armata a 3-a Britanic\xc4\x83, dar a fost capabil\xc4\x83 s\xc4\x83-i ajute cu un foc de artilerie de la nord \xc8\x99i a \xc8\x9binut disponibil\xc4\x83 o divizie de cavalerie pentru a se al\xc4\x83tura unei urm\xc4\x83riri. Artileria francez\xc4\x83 a fost redus\xc4\x83 la circa 250 de tunuri prin transferuri la sud c\xc4\x83tre GAR, ceea ce era insuficient pentru a bombarda ap\xc4\x83rarea german\xc4\x83 \xc8\x99i a conduce simultan un contrafoc. Pe 13 aprilie, la 5:00 a.m., Corpul XIII a atacat cu dou\xc4\x83 divizii; Divizia 26 din dreapta a ocupat prima linie german\xc4\x83 \xc8\x99i a \xc3\xaenvins apoi dou\xc4\x83 contra-atacuri germane, dar Divizia 25 din st\xc3\xa2nga a fost respins\xc4\x83 aproape imediat de gardul de s\xc3\xa2rm\xc4\x83 ghimpat\xc4\x83 \xc8\x99i de focul mitralierelor, \xc3\xaen ciuda faptului c\xc4\x83 artileria de c\xc3\xa2mp francez\xc4\x83 avansase c\xc4\x83tre teritoriul neutru \xc3\xaen ultima clip\xc4\x83 pentru a t\xc4\x83ia s\xc3\xa2rma. Victimele celor 13 batalioane de atac au fost severe. Divizia 25 a primit de la comandantul armatei, generalul Humbert, ordinul de a ataca din nou la 6:00 p.m., dar ordinul a sosit prea t\xc3\xa2rziu \xc8\x99i atacul nu a avut loc. Avioanele franceze au fost active deasupra frontului de atac, dar la amiaz\xc4\x83 au sosit mari forma\xc8\x9biuni de avioane de v\xc3\xa2n\xc4\x83toare germane \xc8\x99i a for\xc8\x9bat retragerea avioanelor de recunoa\xc8\x99tere franceze \xc3\xaen spatele frontului. P\xc3\xa2n\xc4\x83 la sf\xc3\xa2r\xc8\x99itul zilei Divizia 26 a fost for\xc8\x9bat\xc4\x83 s\xc4\x83 se retrag\xc4\x83 \xc3\xaen tran\xc8\x99ee. Focul artileriei germane nu a fost puternic, iar ap\xc4\x83rarea s-a bazat pe focul mitralierelor \xc8\x99i pe contra-atacuri rapide. Atacul corpurilor XIII \xc8\x99i XXXV ce urma s\xc4\x83 aib\xc4\x83 loc a doua zi a fost \xc3\xaen cele din urm\xc4\x83 anulat.\n_START_SECTION_\nArmatele a 5-a \xc8\x99i a 6-a\n_START_PARAGRAPH_\nArmata a V-a a atacat pe 16 aprilie, la ora 6:00 a.m.,\xc2\xa0 \xc3\xaentr-o zi \xc3\xaennorat\xc4\x83 \xc8\x99i ce\xc8\x9boas\xc4\x83. \xc3\x8enc\xc4\x83 de la \xc3\xaenceputul mitraliorii germani au deschis focul \xc3\xaempotriva infanteriei franceze \xc8\x99i au provocat multe victime, de\xc8\x99i focul artileriei germane a fost mult mai pu\xc8\x9bin distructiv. Courcy, aflat pe flancul drept, a fost capturat de c\xc4\x83tre Brigada 1 a For\xc8\x9bei Expedi\xc8\x9bionare Ruse din Fran\xc8\x9ba, dar \xc3\xaenaintarea a fost oprit\xc4\x83 la canalul Aisne\xe2\x80\x93Marna. Canalul a fost traversat spre nord \xc8\x99i Berm\xc3\xa9ricourt a fost capturat \xc3\xaempotriva unei ap\xc4\x83r\xc4\x83ri germane determinate. De la Bermericourt la Aisne, atacul francez a fost respins, iar la sud de r\xc3\xa2ul Aisne infanteria francez\xc4\x83 a fost for\xc8\x9bat\xc4\x83 s\xc4\x83 se \xc3\xaentoarc\xc4\x83 la linia de pornire. Pe malul nordic al r\xc3\xa2ului Aisne, atacul francez a avut mai mult succes, diviziile 42 \xc8\x99i 69 au ajuns la cea de-a doua pozi\xc8\x9bie german\xc4\x83 \xc3\xaentre Aisne \xc8\x99i Miette, iar \xc3\xaenaintarea la nord de Berry a p\xc4\x83truns 4 km \xc3\xaen interiorul liniilor germane._NEWLINE_Tancurile ce \xc3\xaenso\xc8\x9beau infanterie francez\xc4\x83 la cel de-al treilea obiectiv au sosit cu \xc3\xaent\xc3\xa2rziere \xc8\x99i trupele erau prea epuizate \xc8\x99i decimate pentru a mai urma tancurile. Jum\xc4\x83tate din tancuri au fost scoase din lupt\xc4\x83 de ap\xc4\x83rarea german\xc4\x83 \xc8\x99i apoi au acoperit \xc3\xaenaintarea infanteriei franceze, ceea ce a contribuit la stoparea unui mare contraatac german. Infanteria german\xc4\x83 a lansat contra-atacuri pripite de-a lungul frontului, a recucerit Bermericourt \xc8\x99i a condus contra-atacuri organizate \xc3\xaen locurile \xc3\xaen care infanteria francez\xc4\x83 avansase cel mai mult. La Sapigneul, \xc3\xaen zona corpului XXXII, atacul condus de Divizia 37 a e\xc8\x99uat, ceea ce a permis artileriei germane s\xc4\x83 deschid\xc4\x83 un foc \xc3\xaen rafal\xc4\x83 c\xc4\x83tre flancurile diviziilor adiacente, care puteau s\xc4\x83 avanseze. \xc3\x8enfr\xc3\xa2ngerea Diviziei a 37-a a ref\xc4\x83cut ap\xc4\x83rarea german\xc4\x83 \xc3\xaentre Loivre \xc8\x99i Juvincourt._NEWLINE_Divizia de pe flancul st\xc3\xa2ng al Corpului XXXII \xc8\x99i divizia de pe flancul drept al Corpului V au str\xc4\x83puns cea de-a doua pozi\xc8\x9bie german\xc4\x83 la sud de Juvincourt, dar tancurile franceze ce au atacat la sud de Miette din Bois de Beau Marais au fost scoase din lupt\xc4\x83. Observatorii germani de la Craonne, la cap\xc4\x83tul de est al Chemin des Dames, au fost \xc3\xaen m\xc4\x83sur\xc4\x83 s\xc4\x83 direc\xc8\x9bioneze focul artileriei \xc3\xaempotriva tancurilor \xc8\x99i 23 dintre acestea au fost distruse \xc3\xaen spatele liniei frontului francez; pu\xc8\x9bine tancuri au ajuns la linia defensiv\xc4\x83 german\xc4\x83 \xc8\x99i pe sear\xc4\x83 doar zece tancuri mai erau opera\xc8\x9bionale. Pe flancul st\xc3\xa2ng Corpul V a fost oprit la Bois des Boches \xc8\x99i \xc3\xaen c\xc4\x83tunul la Ville aux Bois. Pe Chemin des Dames, Corpul I a realizat foarte pu\xc8\x9bine progrese \xc8\x99i \xc3\xaen acea sear\xc4\x83 avansase abia \xc3\xaen linia german\xc4\x83 de sprijin, cu 180-270 m. Infanteria francez\xc4\x83 a suferit multe pierderi \xc8\x99i pu\xc8\x9bine dintre diviziile conduc\xc4\x83toare au fost capabile s\xc4\x83 reia atacul. Trupele franceze nu au reu\xc8\x99it s\xc4\x83 ajung\xc4\x83 la obiectivele care urmau s\xc4\x83 fie atinse pe la 9:30 a.m., dar au fost captura\xc8\x9bi 7.000 de prizonieri germani._NEWLINE_Atacul de pe flancul drept al Armatei a 6-a, care se afla \xc3\xaen zona de nord \xc3\xaentre Oulches \xc8\x99i Missy, a avut loc de la Oulches la Soupir \xc8\x99i a avut mai pu\xc8\x9bin succes dec\xc3\xa2t Armata a 5-a; Corpul II Colonial a avansat 0,80 km \xc3\xaen primele treizeci de minute \xc8\x99i apoi a fost oprit. Atacul Corpului XX de la Vendresse c\xc4\x83tre canalul Oise\xe2\x80\x93Aisne a avut mai mult succes: Divizia 153 de pe flancul drept a ajuns pe Chemin des Dames, la sud de Courtecon, dup\xc4\x83 un al doilea atac, reu\xc8\x99ind un avans de 2 km. Corpul VI a avansat pe flancul drept la vest de canalul Oise\xe2\x80\x93Aisne, dar a fost blocat pe st\xc3\xa2nga. Pe flancul de nord c\xc4\x83tre est, Corpul I Colonial a reu\xc8\x99it s\xc4\x83 \xc3\xaenainteze doar c\xc3\xa2teva sute de metri \xc3\xaen defensiva Cond\xc3\xa9-Riegel \xc8\x99i nu a reu\xc8\x99it s\xc4\x83 ocupe platoul Moisy. Laffaux a fost capturat \xc8\x99i apoi pierdut \xc3\xaen urma unui contra-atac \xc3\xaenainte de a-\xc8\x99i schimba st\xc4\x83p\xc3\xa2nul de mai multe ori, p\xc3\xa2n\xc4\x83 c\xc3\xa2nd a fost capturat \xc3\xaen cele din urm\xc4\x83 pe 19 aprilie. La est de Vauxaillon la cap\xc4\x83tul de nord al Armatei a 6-a, Mont des Singes a fost capturat cu ajutorul artileriei grele britanice, dar apoi a fost pierdut \xc3\xaen urma unui contraatac german. Opera\xc8\x9biile Armatei a 6-a au dus la capturarea a 3.500 de prizonieri, dar nu a reu\xc8\x99it s\xc4\x83 rup\xc4\x83 linia frontului \xc8\x99i doar \xc3\xaentr-un singur punct s-a ajuns \xc3\xaen cea de-a doua linie german\xc4\x83._NEWLINE_\xc3\x8en ziua urm\xc4\x83toare Nivelle a ordonat Armatei a 5-a s\xc4\x83 atace c\xc4\x83tre nord-est pentru a-\xc8\x99i consolida succesul, crez\xc3\xa2nd c\xc4\x83 germanii inten\xc8\x9bioneaz\xc4\x83 s\xc4\x83-\xc8\x99i p\xc4\x83streze terenul din fa\xc8\x9ba Armatei a 6-a. Armata a 5-a nu a reu\xc8\x99it s\xc4\x83 \xc3\xaenainteze substan\xc8\x9bial pe 17 aprilie, dar Armata a 6-a, care a continuat s\xc4\x83 atace peste noapte, a for\xc8\x9bat o retragere german\xc4\x83 din zona Braye, Cond\xc3\xa9 \xc8\x99i Laffaux c\xc4\x83tre Siegfriedstellung, care se \xc3\xaentindea de la moara din Laffaux c\xc4\x83tre Chemin des Dames \xc8\x99i a coincis cu linia ini\xc8\x9bial\xc4\x83 de ap\xc4\x83rare la Courtecon. Retragerea german\xc4\x83 a fost realizat\xc4\x83 \xc3\xaen regim de urgen\xc8\x9b\xc4\x83 \xc8\x99i mai multe tunuri au fost l\xc4\x83sate \xc3\xaen urm\xc4\x83, \xc3\xaempreun\xc4\x83 cu stocuri \xe2\x80\x9evaste\xe2\x80\x9d de muni\xc8\x9bii. Infanteria francez\xc4\x83 a ajuns la noile pozi\xc8\x9bii germane, dup\xc4\x83 ce a \xc3\xaenaintat 6,4 km.\n_START_SECTION_\nArmata a 4-a\n_START_PARAGRAPH_\nPe 17 aprilie, Armata a 4-a de pe flancul st\xc3\xa2ng al Groupe d'arm\xc3\xa9es de Centre (GAC) a \xc3\xaenceput un atac suplimentar \xc3\xaen Champagne de la Aub\xc3\xa9rive la est de Reims, care a devenit cunoscut sub numele de Bataille des Monts, cu corpurile VIII, XVII \xc8\x99i XII dispuse pe un front cu lungimea de 11 km. Atacul a \xc3\xaenceput la ora 4:45 a.m. sub o ploaie rece ce alterna cu averse de ninsoare. Flancul drept de la est de Suippes a fost stabilit de Divizia 24 la Aub\xc3\xa9rive, pe malul de est al r\xc3\xa2ului, \xc8\x99i Divizia 34 a ocupat Mont Cornillet \xc8\x99i Mont Blond. \xe2\x80\x9eMonts\xe2\x80\x9d au fost p\xc4\x83strate \xc3\xaen urma unui contraatac german organizat \xc3\xaen 19 aprilie de diviziile 5, 6 (divizii Eingreif) \xc8\x99i 23 \xc8\x99i un regiment situat \xc3\xaentre Nauroy \xc8\x99i Moronvilliers. Pe malul de vest Divizia Marocan\xc4\x83 a fost respins\xc4\x83 pe flancul drept \xc8\x99i a capturat Mont sans Nom pe flancul st\xc3\xa2ng. Pe partea de nord-est a dealului \xc3\xaenaintarea a p\xc4\x83truns pe o ad\xc3\xa2ncime de 2,4 km \xc8\x99i a ajuns a doua zi dincolo de Mont Haut. Atacurile Armatei a 4-a au adus 3.550 de prizonieri \xc8\x99i 27 de tunuri. Atacurile germane de pe 27 mai au avut un succes temporar \xc3\xaenainte ca contra-atacurile franceze s\xc4\x83 recucereasc\xc4\x83 terenul din jurul Mont Haut; lipsa trupelor i-a for\xc8\x9bat pe germani s\xc4\x83 atace sporadic \xc3\xaen loc s\xc4\x83 organizeze un atac simultan de-a lungul \xc3\xaentregului front.\n_START_SECTION_\nArmata a 10-a\n_START_PARAGRAPH_\nNivelle a ordonat Armatei a 10-a s\xc4\x83 \xc3\xaenainteze \xc3\xaentre armatele a 5-a \xc8\x99i a 6-a pe 21 aprilie. Corpul IX \xc8\x99i Corpul XVIII a preluat zona dintre Craonne \xc8\x99i Hurtebise \xc8\x99i opera\xc8\x9biunile locale au continuat pe fronturile armatelor a 4-a \xc8\x99i a 5-a cu pu\xc8\x9bin succes. Un atac asupra Brimont pe 4-5 mai, a c\xc4\x83rui capturare ar fi avut o mare valoare tactic\xc4\x83, a fost am\xc3\xa2nat la ordinele guvernului francez \xc8\x99i nu a mai avut loc. Armata a 10-a a capturat platoul Californie de pe Chemin des Dames, Armata a 6-a a str\xc4\x83puns Siegfriedstellung pe o lungime de 4 km de-a lungul Chemin des Dames \xc8\x99i apoi a avansat c\xc4\x83tre localitatea opus\xc4\x83 Laffaux. Un atac pe 5 mai la sud-est de Vauxaillon a dus la ocuparea fermei Moisy \xc8\x99i a morii Laffaux \xc8\x99i a respins contra-atacurile germane. A doua zi a fost realizat un alt progres la nord de moar\xc4\x83. Contra-atacurile germane au continuat \xc3\xaen sectorul Soissons. La sf\xc3\xa2r\xc8\x99itul zilei de 5 mai Armata a 6-a a ajuns la periferia ora\xc8\x99ului Allemant \xc8\x99i a luat circa 4.000 de prizonieri. Ofensiva a continuat pe frontul Armatei a 4-a unde a fost capturat Mont Cornillet \xc8\x99i p\xc3\xa2n\xc4\x83 pe 10 mai armatele franceze luaser\xc4\x83 28.500 de prizonieri \xc8\x99i 187 de tunuri.\n_START_SECTION_\nContraatacurile Armatei a 7-a Germane\n_START_PARAGRAPH_\n\xc3\x8entre Vauxaillon \xc8\x99i Reims \xc8\x99i pe \xc3\xaen\xc4\x83l\xc8\x9bimile de la Moronvilliers francezii au ocupat o mare parte a zonei defensive germane, \xc3\xaen ciuda e\xc8\x99ecului de a-o sparge, iar Grupul de Armate German Prin\xc8\x9bul Mo\xc8\x99tenitor a contra-atacat, \xc3\xaenainte ca pozi\xc8\x9biile franceze s\xc4\x83 fie consolidate, mai ales noaptea \xc3\xaenspre culmile de pe Chemin des Dames \xc8\x99i masivul Moronvilliers. \xc3\x8en nop\xc8\x9bile de 6/7 \xc8\x99i 7/8 mai germanii au atacat de la Vauxaillon spre Craonne \xc8\x99i \xc3\xaen noaptea de 8/9 mai atacurile germane au fost respinse la Cerny, La Bovelle, ferma Heutebise \xc8\x99i platoul Californie. A doua zi contra-atacurile germane asupra Chevreux, la nord-est de Craonne, la poalele cap\xc4\x83tului estic al Chemin des Dames, au fost \xc3\xaenfr\xc3\xa2nte. Mai multe atacuri \xc3\xaen noaptea de 9/10 mai au fost stopate de artileria \xc8\x99i focurile de mitralier\xc4\x83 franceze, iar francezii au reu\xc8\x99it s\xc4\x83 avanseze pe pantele nordice ale platoului Vauclerc. Pe 10 mai, un alt atac german la Chevreux a fost oprit \xc8\x99i francezii au avansat la nord de Sancy. \xc3\x8en noaptea de 10/11 mai \xc8\x99i \xc3\xaen ziua urm\xc4\x83toare, atacurile germane au fost respinse pe platoul Californie \xc8\x99i la Cerny._NEWLINE_Pe 16 mai o contraofensiv\xc4\x83 german\xc4\x83 pe un front de 4 km, de la nord-vest de moara Laffaux p\xc3\xa2n\xc4\x83 la calea ferat\xc4\x83 Soissons\xe2\x80\x93Laon a fost \xc3\xaenfr\xc3\xa2nt \xc8\x99i dup\xc4\x83 c\xc4\x83derea \xc3\xaentunericului mai multe atacuri la nord de moara Laffaux \xc8\x99i la nord-vest de Braye-en-Laonnois au e\xc8\x99uat, de asemenea. Atacurile franceze de pe 17 mai au ocupat terenul de la est de Craonne \xc8\x99i pe 18 mai atacurile germane pe platoului Californie \xc8\x99i pe Chemin des Dames chiar la vest de canalul Oise\xe2\x80\x93Aisne au fost respinse. Pe 20 mai o contra-ofensiv\xc4\x83, pentru a relua pozi\xc8\x9biile franceze de la Craonne la est de Fort de la Malmaison, a fost \xc3\xaenvins\xc4\x83 \xc3\xaen cea mai mare parte prin focul artileriei, iar c\xc3\xa2nd infanteria german\xc4\x83 a reu\xc8\x99it s\xc4\x83 avanseze prin barajele defensive franceze, infanteria francez\xc4\x83 i-a for\xc8\x9bat cu u\xc8\x99urin\xc8\x9b\xc4\x83 s\xc4\x83 se retrag\xc4\x83; au fost captura\xc8\x9bi 1.000 de prizonieri r\xc4\x83ni\xc8\x9bi. Pe 21 mai atacurile surpriz\xc4\x83 germane de pe platoul Vauclerc au e\xc8\x99uat \xc8\x99i \xc3\xaen seara urm\xc4\x83toare francezii au capturat mai multe dintre ultimele posturi de observa\xc8\x9bie ce dominau valea Ailette \xc8\x99i au ocupat trei linii de tran\xc8\x99ee germane la est de Chevreux. Un contra-atac german pe platoul Californie a fost distrus de focul artileriei \xc8\x99i infanteriei u\xc8\x99oare \xc8\x99i au fost lua\xc8\x9bi 350 de prizonieri.\n_START_SECTION_\nB\xc4\x83t\xc4\x83lia Observatoarelor\n_START_PARAGRAPH_\nPe 23 mai, la ora 8:30 p.m., un asalt german asupra platoului Vauclerc a fost respins \xc8\x99i pe 24 mai un nou atac a dus la retragerea haotic\xc4\x83 a germanilor. \xc3\x8en cursul nop\xc8\x9bii francezii au ocupat p\xc4\x83durea de la sud-est de Chevreux \xc8\x99i aproape au anihilat dou\xc4\x83 batalioane germane. Pe 25 mai, trei coloane germane au atacat teritoriul de la nord-vest de Bray-en-Laonnois \xc8\x99i au ajuns la prima linie de tran\xc8\x99ee franceze, \xc3\xaenainte de a fi for\xc8\x9bate s\xc4\x83 se retrag\xc4\x83 \xc3\xaen urma unui contra-atac. Pe 26 mai, atacurile germane asupra teritoriilor de la est \xc8\x99i de la vest de Cerny au fost respinse \xc8\x99i din 26-27 mai atacurile germane \xc3\xaentre Vauxaillon \xc8\x99i moara Laffaux au e\xc8\x99uat. Dou\xc4\x83 atacuri ce au avut loc pe 28 mai la Hurtebise au fost oprite de focul artileriei germane \xc8\x99i \xc3\xaen noaptea de 31 mai - 1 iunie atacurile germanilor la vest de Cerny au e\xc8\x99uat, de asemenea. \xc3\x8en diminea\xc8\x9ba zilei de 1 iunie, dup\xc4\x83 un bombardament greu, trupele germane au ocupat c\xc3\xa2teva tran\xc8\x99ee la nord de moara Laffaux \xc8\x99i apoi au fost apoi \xc3\xaempinse afar\xc4\x83, \xc3\xaen aceea\xc8\x99i dup\xc4\x83-amiaz\xc4\x83. Pe 2 iunie a \xc3\xaenceput un atac german mai mare, dup\xc4\x83 un bombardament intens al frontului francez, din partea de nord a Laffaux spre est de Berry-au-Bac. \xc3\x8en noaptea de 2/3 iunie, dou\xc4\x83 divizii germane au efectuat cinci atacuri \xc3\xaen p\xc4\x83r\xc8\x9bile central\xc4\x83, de est \xc8\x99i de vest a platoului Californie \xc8\x99i la cap\xc4\x83tul vestic al platoului Vauclerc. Germanii au atacat \xc3\xaen valuri, avans\xc3\xa2nd \xc3\xaen unele locuri um\xc4\x83r-la-um\xc4\x83r, sus\xc8\x9binu\xc8\x9bi de un deta\xc8\x99ament de arunc\xc4\x83toare de fl\xc4\x83c\xc4\x83ri \xc8\x99i au c\xc3\xa2\xc8\x99tigat ceva teren pe platoul Vauclerc p\xc3\xa2n\xc4\x83 ce contra-atacurile franceze au reu\xc8\x99it s\xc4\x83 recupereze terenul. \xc3\x8en ciuda ap\xc4\x83r\xc4\x83rii franceze improvizate \xc8\x99i a focului puternic al artileriei germane pentru preg\xc4\x83tirea atacurilor, contra-atacurile organizate germane (Gegenangriffe) au avut parte de pu\xc8\x9bin succes \xc8\x99i la Chevreux, la nord-est a Craonne, francezii chiar i-au \xc3\xaempins mai departe \xc3\xaen c\xc3\xa2mpia Laon.\n_START_SECTION_\nAnaliz\xc4\x83\n_START_PARAGRAPH_\n\xc3\x8en 2015, Uffindell a scris c\xc4\x83 denumirea \xc8\x99i datarea retrospectiv\xc4\x83 a evenimentelor poate afecta modul \xc3\xaen care este \xc3\xaen\xc8\x9beles trecutul. Cea de-a doua b\xc4\x83t\xc4\x83lie de pe Aisne a \xc3\xaenceput pe 16 aprilie, dar durata \xc8\x99i \xc3\xaentinderea b\xc4\x83t\xc4\x83liei au fost interpretate \xc3\xaen mod diferit. Finalul b\xc4\x83t\xc4\x83liei este datat, de obicei, pe la mijlocul lunii mai. Uffindell a considerat c\xc4\x83 acest aspect era convenabil politic, din moment ce excludea Lupta de La Malmaison din octombrie 1917, put\xc3\xa2ndu-se astfel da vina mai u\xc8\x99or pe Nivelle. Uffindel a scris c\xc4\x83 excluderea luptei de La Malmaison a fost artificial\xc4\x83, deoarece atacul a fost \xc3\xaenceput de pe terenul capturat \xc3\xaen luptele din perioada aprilie-mai. Generalul Franchet d'Esp\xc3\xa8rey a numit lupta de La Malmaison \xe2\x80\x9efaza decisiv\xc4\x83 a b\xc4\x83t\xc4\x83liei... care a \xc3\xaenceput pe 16 aprilie \xc8\x99i s-a \xc3\xaencheiat pe 2 noiembrie....\xe2\x80\x9d._NEWLINE_Ofensiva a \xc3\xaempins linia frontului cu 6-7 km pe frontul Armatei a 6-a, care a capturat 5.300 de prizonieri \xc8\x99i o cantitate mare de echipamente. Opera\xc8\x9biunea a fost planificat\xc4\x83 ca o lovitur\xc4\x83 decisiv\xc4\x83 dat\xc4\x83 germanilor; prin 20 aprilie a devenit clar c\xc4\x83 inten\xc8\x9bia strategic\xc4\x83 a ofensivei nu a fost atins\xc4\x83 \xc8\x99i pe 25 aprilie majoritatea luptelor se \xc3\xaencheiaser\xc4\x83. Victimele au ajuns la 20% \xc3\xaen r\xc3\xa2ndul armatelor franceze pe 10 mai, iar unele divizii au suferit pierderi mai mari de 60%. Pe 3 mai, Divizia francez\xc4\x83 a 2-a a refuzat ordinele, iar refuzurile similare \xc8\x99i revoltele s-au r\xc4\x83sp\xc3\xa2ndit \xc3\xaen toate armatele; Ofensiva Nivelle a fost abandonat\xc4\x83 \xc3\xaen confuzie pe 9 mai. Politicienii \xc8\x99i opinia public\xc4\x83 au fost uimi\xc8\x9bi de acest lan\xc8\x9b de evenimente \xc8\x99i pe 16 mai Nivelle a fost demis \xc8\x99i mutat \xc3\xaen Africa de Nord. El a fost \xc3\xaenlocuit cu mult mai precautul P\xc3\xa9tain, cu Foch ca \xc8\x99ef al Marelui Stat Major, care a adoptat o strategie de \xe2\x80\x9evindecare \xc8\x99i ap\xc4\x83rare\xe2\x80\x9d pentru a evita pierderile \xc8\x99i a restabili moralul. P\xc3\xa9tain a dispus executarea a 40-62 de militari ce incitau la revolte \xc8\x99i a introdus reforme pentru a \xc3\xaembun\xc4\x83t\xc4\x83\xc8\x9bi bun\xc4\x83starea trupelor franceze, care au avut un efect semnificativ \xc3\xaen restabilirea moralului._NEWLINE_Opera\xc8\x9biunile din Champagne de pe 20 mai au reprezentat sf\xc3\xa2r\xc8\x99itul Ofensivei Nivelle; pe Aisne \xc8\x99i \xc3\xaen Champagne, a fost capturat o mare parte a platoului Chemin-des-Dames, \xc3\xaen special cap\xc4\x83tul de est care domina c\xc3\xa2mpia de la nordul r\xc3\xa2ului Aisne. Bois-des-Buttes, Ville-aux-Bois, Bois-des-Leisure \xc8\x99i prima \xc8\x99i a doua pozi\xc8\x9bie de acolo c\xc4\x83tre Aisne au fost, de asemenea, capturate. La sud de r\xc3\xa2u, armatele a 5-a \xc8\x99i a 10-a au reu\xc8\x99it s\xc4\x83 avanseze pe c\xc3\xa2mpia de l\xc3\xa2ng\xc4\x83 Loivre c\xc4\x83tre vest. La est de Reims Armata a 4-a a capturat Auberive \xc8\x99i o mare parte a masivului Moronvilliers, apoi a avansat de-a lungul r\xc3\xa2ului Suippe, care a furnizat pozi\xc8\x9bii bune pentru o nou\xc4\x83 ofensiv\xc4\x83. Costul Ofensivei Nivelle a fost mare \xc3\xaen termeni de victime \xc8\x99i pierderi de moral, dar pierderile germane au fost, de asemenea, mari, iar succesul tactic al ofensivei \xc3\xaen capturarea pozi\xc8\x9biilor fortificate \xc8\x99i \xc3\xaenfr\xc3\xa2ngerea contra-atacurilor a redus moralul germanilor. Germanii au fost for\xc8\x9ba\xc8\x9bi s\xc4\x83 se retrag\xc4\x83 de pe trei dintre cele mai puternice pozi\xc8\x9bii de pe Frontul de Vest \xc8\x99i nu au reu\xc8\x99it s\xc4\x83 le recupereze. Creasta Vimy, \xc3\xaen\xc4\x83l\xc8\x9bimile Scarpe, grotele, pintenii \xc8\x99i platoul de pe Chemin des Dames \xc8\x99i masivul Moronvilliers fuseser\xc4\x83 ocupate de mai mult de doi ani, studiate cu aten\xc8\x9bie de c\xc4\x83tre inginerii germani \xc8\x99i fortificate pentru a le face inexpugnabile. \xc3\x8en \xc8\x99ase s\xc4\x83pt\xc4\x83m\xc3\xa2ni toate au fost pierdute \xc8\x99i germanii au fost l\xc4\x83sa\xc8\x9bi s\xc4\x83 se stabileasc\xc4\x83 pe coastele de est \xc8\x99i de nord ale masivelor montane, dup\xc4\x83 ce au pierdut coastele de vest sau de sud._NEWLINE_Tactica francez\xc4\x83 de asalt brutal et continu se potrivea dispozi\xc8\x9biilor defensive germane, deoarece o mare parte a asaltului avea loc pe un versant. Viteza atacului \xc8\x99i profunzimea obiectivelor franceze au \xc3\xaensemnat c\xc4\x83 nu a existat timp pentru a crea posturi de observare a artileriei care s\xc4\x83 supravgheze valea r\xc3\xa2ului Ailette, \xc3\xaen zonele \xc3\xaen care infanteria francez\xc4\x83 ajunsese la creast\xc4\x83. Tunelurile \xc8\x99i grotele de sub creast\xc4\x83 au anulat efectul distructiv al artileriei franceze, care a fost, de asemenea, inhibat\xc4\x83 de vremea proast\xc4\x83, care a redus puterea de observa\xc8\x9bie, \xc8\x99i de superioritatea aerian\xc4\x83 german\xc4\x83, care a f\xc4\x83cut ca observa\xc8\x9bia aerian\xc4\x83 francez\xc4\x83 s\xc4\x83 fie chiar mai pu\xc8\x9bin eficient\xc4\x83. Cap\xc4\x83tul din spate al zonei de lupt\xc4\x83 germane de-a lungul crestei a fost consolidat\xc4\x83 cu posturi de mitralier\xc4\x83, iar comandan\xc8\x9bii diviziilor germane au decis s\xc4\x83 p\xc4\x83streze linia frontului, mai degrab\xc4\x83 dec\xc3\xa2t s\xc4\x83 se mi\xc8\x99te pe teren, \xc8\x99i pu\xc8\x9bine divizii Eingreif au fost necesare pentru a interveni \xc3\xaen lupt\xc4\x83.\n_START_SECTION_\nVictime\n_START_PARAGRAPH_\n\xc3\x8en 1939 Wynne a scris c\xc4\x83 francezii au avut 117.000 de pierderi umane, inclusiv 32.000 de mor\xc8\x9bii \xc3\xaen primele c\xc3\xa2teva zile, dar c\xc4\x83 efectul asupra moralului militarilor \xc8\x99i civililor a fost chiar mai r\xc4\x83u. \xc3\x8en volumul Der Weltkrieg (1939), istoricii oficiali germani au precizat c\xc4\x83 pierderile germane erau la sf\xc3\xa2r\xc8\x99itul lunii iunie de 163.000 de oameni, inclusiv 37.000 de disp\xc4\x83ru\xc8\x9bi \xc8\x99i a sus\xc8\x9binut c\xc4\x83 num\xc4\x83rul victimelor franceze era de 250.000-300.000 de oameni, inclusiv 10.500 de prizonieri. \xc3\x8en 1962, istoricul oficial canadian G. W. L. Nicholson a \xc3\xaenregistrat pierderi germane de circa 163.000 de oameni \xc8\x99i pierderi franceze de 187.000 de oameni. O publica\xc8\x9bie Internet din 2003 a men\xc8\x9bionat 108.000 de victime franceze, din care 49.526 din Armata a 5-a, 30.296 din Armata a 6-a, 4.849 din Armata a 10-a, 2.169 din Armata a 4-a \xc8\x99i 1.486 din Armata a 3-a. \xc3\x8en 2005, Doughty a citat 134.000 de victime franceze pe Aisne \xc3\xaen perioada 16-25 aprilie, dintre care 30.000 erau mor\xc8\x9bi, 100.000 erau r\xc4\x83ni\xc8\x9bi \xc8\x99i 4.000 fuseser\xc4\x83 lua\xc8\x9bi prizonieri; rata victimelor era cea mai rea din noiembrie 1914. \xc3\x8en perioada 16 aprilie - 10 mai armatele a 4-a, a 5-a, a 6-a \xc8\x99i a 10-a au luat 28.500 de prizonieri \xc8\x99i 187 de tunuri. \xc3\x8enaintarea Armatei a 6-a a fost una dintre cele mai mari f\xc4\x83cute de o armat\xc4\x83 francez\xc4\x83 de la \xc3\xaenceperea r\xc4\x83zboiului \xc3\xaen tran\xc8\x99ee.\n_START_SECTION_\nOpera\xc8\x9biuni ulterioare\n_START_PARAGRAPH_\nB\xc4\x83t\xc4\x83lia din La Malmaison (Bataille de la Malmaison) (23-27 octombrie), a dus la capturarea satului \xc8\x99i fortului La Malmaison \xc8\x99i controlul pozi\xc8\x9biei strategice de pe creasta Chemin des Dames. Comandantul armatei a 7-a Boehn nu a fost capabil s\xc4\x83 stabileasc\xc4\x83 o ap\xc4\x83rare \xc3\xaen ad\xc3\xa2ncime de-a lungul Chemin-de-Dames, deoarece creasta era un hogback \xc8\x99i singura alternativ\xc4\x83 era s\xc4\x83 se retrag\xc4\x83 la nord de Canal de l'Oise \xc3\xa0 l'Aisne. Artileria german\xc4\x83 a fost dep\xc4\x83\xc8\x99it\xc4\x83 numeric de aproximativ 3:1 \xc8\x99i pe frontul Diviziei a 14-a 32 de baterii germane erau bombardate de 125 de baterii franceze de artilerie. O mare parte a artileriei germane a fost redus\xc4\x83 la t\xc4\x83cere \xc3\xaenainte de atacul francez. Bombardamentele cu gaz din valea r\xc3\xa2ului Ailette au devenit at\xc3\xa2t de dense \xc3\xaenc\xc3\xa2t transportul de muni\xc8\x9bie \xc8\x99i provizii c\xc4\x83tre front devenise imposibil. Din 24-25 octombrie corpurile XXI \xc8\x99i XIV au avansat rapid \xc8\x99i Corpul I de Cavalerie a fost adus \xc3\xaen zona corpului XIV. Pe 25 octombrie, francezii au capturat satul \xc8\x99i p\xc4\x83durea Pinon \xc8\x99i s-au masat pe linia de Canal de l'Oise \xc3\xa0 l'Aisne. \xc3\x8en patru zile atacul a avansat aproximativ 10 km \xc8\x99i i-a scos pe germani de pe platoul foarte \xc3\xaengust de la Chemin des Dames, \xc3\xaenapoi pe malul nordic al r\xc3\xa2ului Ailette. Francezii au luat 11.157 prizonieri, 200 de tunuri \xc8\x99i 220 mortiere grele. Pierderile franceze au fost de 2.241 oameni uci\xc8\x99i, 8.162 r\xc4\x83ni\xc8\x9bi \xc8\x99i 1.460 disp\xc4\x83ru\xc8\x9bi \xc3\xaen perioada 23-26 octombrie, adic\xc4\x83 10% din victimele atacurilor \xc3\xaen timpul Ofensivei Nivelle."